Čudnovati New Jersey (26/11/04) - 2004-11-26
Novi turistički vodič otkriva neobične tajne ove "države vrtova"
Američka savezna država New Jersey vjerojatno je predmet najvećeg broja šala stanovnika drugih saveznih država. Neke su čak i zaslužene, poput službenog nadimka te države - 'Država vrtova' - koji je u potpunom neskladu s jezivim krajolikom prostranih industrijskih zona, koje prekrivaju najveći dio te države, vječno zagušenih auto-cesta, obrubljenih s obje strane miljama i miljama jednako neprivlačnih trgovačkih centara. No, putnicima namjernicima - posebice onima koji čeznu za nesvakidašnjim, paranormalnim ili potpuno čudnim stvarima - New Jersey ima što za ponuditi, tvrde tamošnji stanovnici Mark Sceurman i Mark Moran. Njih su dvojica napisali turistički vodič o toj državi pod naslovom: "Vrlo čudnovati New Jersey - turistički vodič kroz lokalne legende i najbolje čuvane tajne," koji sadrži čitav niz krajnje bizarnih atrakcija. Recimo, lokalno stanovništvo - poznato po sklonosti vrlo upadljivim, čak razmetljivim, nadgrobnim spomenicima - nadmašilo je samo sebe jednim od takvih spomenika. To je ogromni granitni Mercedes 240. Skulpturu su klesari izrađivali čitavu godinu dana, a koštala je pola milijuna dolara ... i to sedamdesetih godina! Kameni Mercedes spomen je jednog lokalnog bogataša njegovom preminulom bratu, kojemu je za života obećao taj luksuzni automobil, ali mu ga nije kupio. Primjera za neobičan ukus u uređenju vrta, kako se tvrdi u ovom neobičnom turističkom vodiču, može se vidjeti na svakom koraku, ali neki ipak odskaču od prosjeka. U mjestu Deptford, jedan je vrt potpuno pretvoren u svijet iz mašte, izgrađen od kamenčića raznih veličina - tu su dvorci, rijeke, mostovi, kanali i druge najneobičnije građevine, koje je svojedobni ekscentrični vlasnik stvarao tijekom više desetljeća. U mjestu Kendall Park, jedan bračni par ulaz u svoju kuću ukrašava desecima - ako ne i više - dječjih drvenih konjića za ljuljanje, koji su svi prije ove ukrasne faze svog postojanja bili na otpadu ... pa upravo tako i izgledaju. No, mještani ovo smatraju napretkom, jer je ranije taj isti par ukrasio svoje pročelje stotinama kuglaških lopti. Te su lopte izgledale toliko nakaradno, da su sudskom odlukom bile uklonjene.